簡張槃齋以國朝四君子文易南華經
作者：劉宰
朝代：宋

paragraphs: 我宋百年間，人物兩漢上。
堂堂司馬公，奧學邁舒向。
廬陵祖韓孟，首以六經唱。
升堂子曾子，功亦孟氏抗。
荆舒徇偏見，晚拂天下望。
斯文價金玉，表表足相尚。
一編誰纂聚，百世得宗匠。
晴窗一開卷，璀璨羅萬象。
餘功墮毫穎，雲煙起千嶂。
老我憂患餘，苦學殊少壯。
適越資章甫，篋笥增冗長。
之子秀儒林，筆力錦江浪。
九原如可作，四子推輩行。
殷勤特送似，或可起遺忘。
漆園有傲吏，所樂在閒曠。
插架有全書，引領祈拜貺。
所志逍遥游，不受鵾鵬誑。
他年子奮飛，榮問日休暢。
濠梁如有意，回首問無恙。